**Informatīvais ziņojums par** **Latvijas Republikas sākotnējo pozīciju Nr.1**

**par Padomes secinājumu projektu par alkohola politikas pārrobežu aspektiem – cīnoties ar alkohola kaitīgo ietekmi.**

2017. gada 8. decembra Eiropas Savienības (turpmāk tekstā - ES) Nodarbinātības, sociālās politikas, veselības un patērētāju lietu ministru padomē plānots pieņemt ES Padomes (turpmāk tekstā – Padome) secinājumu projektu par alkohola politikas pārrobežu aspektiem – cīnoties ar alkohola kaitīgo ietekmi (turpmāk tekstā – Secinājumu projekts).

Secinājumu projektā Padome atsaucas uz Līguma par ES darbību 168.pantu, kas nosaka, ka jānodrošina augsts sabiedrības veselības aizsardzības līmenis arī jautājumos saistībā ar alkohola pārmērīgas lietošanas negatīvo ietekmi, kā arī uz 2015. gada Padomes secinājumiem par ES stratēģiju par alkohola radītā kaitējuma samazināšanu.

Secinājumu projektā tiek uzsvērts, ka Eiropa joprojām ir visvairāk alkoholu patērējošais reģions, divreiz pārsniedzot pasaules vidējos alkohola patēriņus neskatoties uz to, ka alkohola patēriņa samazināšana ir viens no soļiem Eiropas ekonomiskās un labklājības izaugsmē.

Secinājumu projektā tiek norādīts uz alkoholisko dzērienu mārketinga ietekmi uz patērētāju uzvedību, t.sk. bērnu un pusaudžu, kuri ir visietekmējamākie, ja runa ir, piemēram, par reklāmu.

Padome Secinājumu projektā arī min Eiropas Komisijas (turpmāk tekstā - EK) ziņojumu, norādot, ka nesaskata iemeslus, kāpēc alkohola marķējumā nevajadzētu būt informācijai par sastāvdaļām un aicina alkohola industriju gada laikā izstrādāt pašregulācijas vadlīnijas šajā jautājumā.

Alkohola cena ir viens no svarīgākiem faktoriem, kas ietekmē alkohola patēriņu un viens no iedarbīgākiem instrumentiem, ko valstis var izmantot alkohola radītā kaitējuma profilaksei. Līdz ar to Padome Secinājumu projektā izsaka bažas, ka alkohola cenu paaugstināšanas radīto efektu var attiecīgi mazināt pārmērīgi alkoholisko dzērienu apjomi, kurus atļauts vest pāri robežai personīgajai lietošanai.

Secinājumu projektā dalībvalstis tiek aicinātas stiprināt 2013.gada 13.maijā Pasaules Veselības asamblejas laikā pieņemto Neinfekciju slimību plāna 2013.-2020.gadam īstenošanu, (i) iestrādājot alkohola negatīvās ietekmes mazināšanas mērķus visās attiecināmās politikās, (ii) izvērtējot iespēju izstrādāt papildus pasākumus alkohola kaitīgās ietekmes mazināšanai, piemēram, marķējuma jomā, un (iii) samazinot alkohola daudzumu, ko drīkst vest pāri robežai personīgajai lietošanai.

Dalībvalstis arī tiek aicinātas uzraudzīt, lai visas iesaistītās puses pildītu nacionālos un ES pasākumus, kuru mērķis ir mazināt alkohola negatīvo ietekmi, piemēram, ieviešot minimālo vecumu alkohola iegādei un ierobežojot alkohola daudzumu, ko atļauts vest pāri robežai personīgajai lietošanai.

**Latvijas pozīcija:**

Latvija **atbalsta** Secinājumu projekta apstiprināšanu Padomē, ņemot vērā, ka tie uzsver un nostiprina kopīgu mērķu un uzdevumu noteikšanu alkohola pārmērīgas lietošanas un tā radītā kaitējuma mazināšanai.

*Neskatoties uz to, ka Latvija kompromisa vārdā var atbalstīt Secinājumu projekta pieņemšanu, tomēr, vēlamies izteikt bažas par Secinājumu projektā pausto par pāri robežai vesto preču personīgajam patēriņam apjoma būtisku ietekmi uz kādas konkrētas valsts īstenoto sabiedrības veselības politiku. Latvija uzskata, ka alkohola lietošanas kaitīgās ietekmes uz sabiedrības veselību mazināšanā ir būtiska nozīme savas valsts iedzīvotāju izglītošanai atkarību profilakses un pārmērīgas alkohola lietošanas jautājumos.*

Latvija **piekrīt** Secinājumu projektā izteiktai nepieciešamībai pēc kopējas ES Alkohola ierobežošanas stratēģijas, uzsverot, ka alkohola nodarītā kaitējuma mazināšanai ir nepieciešama visaptveroša pieeja.

Latvija uzskata, ka **uzmanība jāpievērš** alkoholisko dzērienu mārketingam un reklāmai (tajā skaitā internetā), kas ietekmē arī bērnus un jauniešus, kā arī alkoholisko dzērienu marķēšanai, veicinot diskusijas par vienota regulējuma nepieciešamību ES līmenī.

Latvija **atbalsta** multisektorālo sadarbību nacionālajā un starptautiskajā līmenī kā vienu no instrumentiem alkoholisko dzērienu lietošanas ierobežošanas politikas īstenošanai.

Latvijas skatījumā alkohola pārmērīga jeb riskanta lietošana ir būtisks riska faktors dažādām slimībām, kas ilgtermiņā rada arī papildus finanšu slogu veselības aprūpes budžetam.

Latvija **atbalsta** Padomes Secinājumu projektā izteikto ierosinājumu sakārtot jautājumu par alkoholisko dzērienu tālpārdošanu jeb izmantojot distances līgumu. Latvija **uzskata,** ka šajā jautājumā Eiropas Savienības nostājai ir jābūt daudz noteiktākai un stingrākai, lai mazinātu alkoholisko dzērienu pieejamību, it īpaši nepilngadīgo personu un jauniešu vidū.

Latvija **uzskata,** ka jautājumi, kas skar nodokļu / muitas jomu, nav ES Padomes Sabiedrības veselības darba grupas kompetencē un līdz ar to visi šie jautājumi būtu jārisina atbilstošā formāta ES Padomes darba grupās.

*Latvija pauž bažas par Secinājumu projektā minētajiem aspektiem kvantitatīvo daudzumu samazināšanai precēm, ko fiziskās personas ieved pašpatēriņam, jo šāda kvantitatīvo daudzumu pārskatīšana ar mērķi to samazināt, varētu ietekmēt Eiropas Savienības iekšējā tirgus pamatbrīvības – preču brīvu apriti starp Eiropas Savienības dalībvalstīm, kas nodrošina muitas nodokļu un importa kvantitātes ierobežojumu atcelšanu - īstenošanu.*

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane-Umbraško